[Foto’s] Nagklub-skietery: 15 oorledenes was buitelanders, skieter steeds soekDie toneel by die Reina-nagklub. Foto: AP Photo Die Turkse polisie het ŉ grootskaalse soektog van stapel gestuur nadat ŉ man, wat glo soos Kersvader aangetrek was, minstens 39 mense in die vroeë oggendure in ŉ nagklub in Istanboel doodgeskiet het. Die aanvaller, wat glo met ŉ aanvalsgeweer gewapen was, het omstreeks 01:15 op die gewilde Reina-nagklub op die oewer van die Bosporus-kanaal toegeslaan en op mense losgebrand terwyl hulle Nuwejaar gevier het. Daar was na beraming 600 mense in die klub, wat ŉ gewilde kuierplek is vir plaaslike bekendes, waaronder sangers, akteurs en sportsterre. Die man het eers ŉ polisiebeampte en omstander buite die klub doodgeskiet, voordat hy op die partytjiegangers losgebrand het. Nagenoeg 70 mense is beseer en die dodetal kan na verwagting styg. Vier van die beseerdes is in ŉ kritieke toestand in die hospitaal. Van die partytjiegangers het in die Bosporus-rivier gespring in ŉ poging om te ontsnap. Suleyman Soylu, die Turkse minister van binnelandse sake, het gesê die skieter is nog nie geïdentifiseer nie. “Ons veiligheidsmagte soek na hom. Hy sal gevang word en dit sal binnekort wees,” het hy gesê. Soylu het ook bevestig 15 van die 39 oorledenes is buitelanders. Hy het egter nie die nasionaliteite van die slagoffers bekend gemaak nie. Hy het gesê die man het die aanval na bewering alleen uitgevoer. “Dit was ŉ bloedbad, ŉ daad van ware onmenslike wreedheid,” het Soylu gesê. Owerhede het die daad as ŉ terreuraanval bestempel. Niemand het nog aanspreeklikheid vir die voorval aanvaar nie.